- 2 Timəte
- <
- 3
- >

3
Shiy dzaa məniva hiɗi ndəkwə ta kərə
1 3:1 1Tim 4:1; 2Pi 3:3; 1Zhŋ 2:18; Zhəwdə 18A zəghwee Timəte, fə tə gha ghən wəzə ta kwəma ɗee na gəzaŋa tikə: Geꞌi lə kwa kərni vəghwəy, vəghwə tsa ꞌyahəꞌyahə tsa dza naa nza. 2 3:2-4 Gal 5:19-21Sa dza naa nza ghalaɓay, war tsa shi ghən dza mbəzliy ɗi, ka məni mətsə tərəŋw ta gəna, ka vəshi, ka kəli ghən tsa shi, ka tsəərə Hyala, ka dza mbəzliy ɗi fəti va mbəzliy yakəshiw, ka ghəshi dzay, kala məni ma ꞌwəsa kaa mbəzliy kəətitishi, ka dza ghəshiy haꞌwə tə shiy dzar kwa bəla Hyalaw. 3 Mbəzli va diɓay, jikir dza hwər tsa shiy nza, ka dza hwər tsa shiy zhanshi ta ndəw. War ə dza ghəshiy tsəhtsəhəə dzəkən nihwəti mbəzli, ghwampa ghwampashi dza ghəshiy məni shiy, ka ndərəm lə mbəzli. Ka dza ghəshiy ɗi məni wəzəw. 4 Ka nga ɗafa ta nihwəti mbəzli dza ghəshiy nza, ka məni war kwəma kama ghən ti, ka kəli ghən tsa shi tərəŋw. Na nashiy, shiy təɓanshi dza ghəshiy ɗi məni, kala ɗi ma Hyala. 5 3:5 Mt 7:15, 21; Rm 2:19-20; Tit 1:16Ka ghəshi dzay, mbaꞌa ghəshi mənti ghən tsa shi nja ka nəw Hyala, kala zləɓa ma na kataŋ na kwəmaa dzaa ɓanshi bərci kwa kwal Hyala tsa va. Gəla mbəzli vay, kərakə pə gha zlay kwal tsa shi. 6 3:6 Tit 1:11Nihwəti mbəzli mbə mbəzli vay, ə ka ghəshiy dzakə ghi tsa mbəzli ka dzaa ngəɗi miꞌi daw daw bərci ni kəsashi ghəshi kəyɓa, ta mbə miꞌi vaa ɓəvə kwəma shi va tsəgha. Miꞌi vay, ka məni *kwəma jikir naa ghəshi tərəŋw, ka məni kwəma ɗi vəgha shi. 7 Mbə ɗi ɓənivə shiy miꞌi va na, daw məhərli shi ta sənata na kataŋ na kwəma. 8 3:8 Səvəri 7:11, 22; 8:3, 14; 1Tim 6:4-5Gəla mbəzli vay, mbazaa nga ghəshi lə kwəma Hyala njasaa niy məni kar Zhanesə va ghəshi lə Zhambəresə mbəradzə, *3:8 Kar Zhanesə lə Zhambəresə tsa vay, sləneɗemerəy niy fanati ka Zhəwifə kaa ka ɗəfələə niy nga mbaza va lə Məyizə tə hiɗi Ezhipətə na ghəshi (Səvəri vəh 7:11-12). kala zləɓa ma kwəma Məyizə. Na nashiy, yiɗi yiɗi na məhərli shi. Ɓanavə nəfə tsa shi ghəshi kataŋ kataŋ kaa Yesəwəw. 9 Ka dza ghəshiy dzavə dza kərakə lə na shi va sləniw, sa dza naa nzay, ɗaŋ dza mbəzliy fəti ghən ta sləni shi va kama ghən ti, njasa niy fətim va ghən ta sləni kar Zhanesə va kama ghən ti ghəshi lə Zhambəresə mbəradzə.
Kwəmaa zəzəə dzəkən ya hwəmɓa
10 3:10 Rm 16:24; 1Tim 1:5Ta na tsa gha ghənəy Timəteyey, gwaꞌa gwaꞌa sənashi gha shi ɓananshee kaa mbəzli. Gwaꞌa naghamti gha ya nzəy tsee kwa kwal Hyala. A gha sənata kwəma ɗee mbə sləni ghəree. A gha sənay ya njasa ɓanavee nəfə tsee kaa Yesəw, ya njasa səꞌwee kwəma gwaꞌa. A gha sənay diɓa njasa ɗee mbəzli, njasa kəsəvee kwal Hyala wəzə. 11 3:11 SləniKY 13:50; 14:5; 14:19; sa ngəraꞌwə: Cem 34:20; 2Kwər 11:23-29A gha sənay njasa sahwəmra mbəzli ngəraꞌwə diɓa. A gha sənata kwəmaa səəkə kənee mbə məlmə Antiyəshə, lə mbə məlmə Ikəniyəm, mbaꞌa mbə məlmə Listər gwaꞌa. Na kataŋ nay, tərəŋw samiyra ghəshi ngəraꞌwə. Ləy hwəm shi va kiy, a Ndə sləkəpə mbəlikəvəriɗa mbə ngəraꞌwer va gwanashi. 12 3:12 Mt 16:24; Zhŋ 15:20; SləniKY 14:22; 1Tes 3:3Ta na nava na kataŋ nay, ya wa ntsaa ɗi nəw kwal Hyala wəzə njasa təɓə na, tə sa nzee ntsa Yesəw *Kəristəw kəy, ta sanci ngəraꞌwə dza mbəzli. 13 Ma na mbəzliy kəsəvə war məni jikir tsa shi, lə slasla dzərvə shi na shiy, war ə dza ghəshiy dza kwa kwəma kwa kwəma lə kwəma shi gəmgəm na. War ka ngəɗishi *ndə jaka tsa Hyala, ka ngəɗi nihwəti mbəzli ghəshi kwərakwə.
14 3:14 2:2; 1Tim 1:10Na na ghay Timəteyey, ə pə gha garəŋa tə shi ɓənivə gha va wəzə, sənashi gha ka shi kataŋ ni, lə nəfə tsa gha gwanay. Sa nzanay, a gha sənay gəla ntsa ɓənivə gha va shi va və wəzə. 15 3:15-16 Zhŋ 5:39; Rm 15:4; 1Tim 4:13; 2Pi 1:21Kəsəvəshi wəzə, sa nzanay, ghala ghaa zəghwəŋa sənata gha kwəma mbə Zliya Hyala. Kwəma mbə vay, ghənzə dza naa citəŋa kwal tsaa sənata kwəma, ta mbə Hyalaa mbəlitəŋa, sa ɓanavə gha nəfə tsa gha kaa Yesəw Kəristəw. 16 Gwanata kwəmaa tsaslita mbə Zliya Hyalay, kwəmaa səəkə va Hyala na, na tsasliti məndi. Zliya vay, wəzə na ta ɓənimmə kwəma kataŋ na. Mbaꞌa pə ghwəmmə mənti *kwəma jikir nay, ka cimmə ghənzə, zhini ka zhəghəmməə zhəghwa kwal tsa wəzə tsa, ka ɓənimmə məni sləni njasa ɗi Hyala. 17 3:17 2:21Sa məni kwəma Hyala va tsəghay, ta mbə ntsa Hyalaa nza gwəma gwəma mbaꞌa kwəmavə shiy dzaa kəəti ta məni sləni wəzə na gwanata.

- 2 Timəte
- <
- 3
- >

3:1 3:1 1Tim 4:1; 2Pi 3:3; 1Zhŋ 2:18; Zhəwdə 18

3:2 3:2-4 Gal 5:19-21

3:5 3:5 Mt 7:15, 21; Rm 2:19-20; Tit 1:16

3:6 3:6 Tit 1:11

3:8 3:8 Səvəri 7:11, 22; 8:3, 14; 1Tim 6:4-5

*3:8 3:8 Kar Zhanesə lə Zhambəresə tsa vay, sləneɗemerəy niy fanati ka Zhəwifə kaa ka ɗəfələə niy nga mbaza va lə Məyizə tə hiɗi Ezhipətə na ghəshi (Səvəri vəh 7:11-12).

3:10 3:10 Rm 16:24; 1Tim 1:5

3:11 3:11 SləniKY 13:50; 14:5; 14:19; sa ngəraꞌwə: Cem 34:20; 2Kwər 11:23-29

3:12 3:12 Mt 16:24; Zhŋ 15:20; SləniKY 14:22; 1Tes 3:3

3:14 3:14 2:2; 1Tim 1:10

3:15 3:15-16 Zhŋ 5:39; Rm 15:4; 1Tim 4:13; 2Pi 1:21

3:17 3:17 2:21

© 2005 WBT