- Rəm
- <
- 10
- >

10
1 10:1 9:1-3A ngwarməhira, jəw ɗee ka Izərayel mbəlishiw, ghənzə na kwəma cəꞌwee va Hyala, ya hwəmɓa mbə cəꞌwee. 2 10:2 SləniKY 22:3Na navay, e sənay a ghəshiy ɗi nəw Hyala tərəŋw. Ə na na nzanay, sənata kwəma ghəshi mbə ɗi nəw Hyala shi vaw. 3 10:3 1:17Sənay kwal tsa cintishi Hyala kaa mbəzli ta dzəghwa kwəma nzə ghəshiw. Sa dza ghəshi na mbaꞌa ghəshi dzəmbəshi mbə pəla tsa shi kwal dəꞌwə ghən tsa shi, ta dzəghwa kwəma Hyala. Dzəghwa tsəgha ki, kala ɗi ma fəti ghəshi va Hyala ta zləɓa kwal tsa cimmə na va, ta dzəghwa kwəma nzə ghwəmmə. 4 10:4 Gal 3:24-25Sa nzanay, mbə *Kəristəw kərkəva kwəma pəhəti Hyala. Ya wa ntsaa ɓanavə nəfə tsa ciy, ta mbay dza naa dzəghwa kwəma Hyala kala hazləni tiɓa.
Ta mbəliti mbəzliy ɓanavə nefer shi, dza Hyala gwanashi
5 10:5 SləniTaH 18:5; Gal 3:12A *Məyizə niy tsaslitiy dzəkən njasa dza ndəə kwəmavə dzəghwa kwəma Hyala dzar kwa kwəma pəhəpəhə na. Ma kə niy niy: «Ntsaa dzaa nəwti *kwəma pəhəti Hyala va gwanatay, ta kwəmavə piy dza na tə sa nəwti na kwəma va» kə niy ni. 6 10:6-8 Nəw 30:12-14A na dzəghwa kwəma Hyala tə sa ɓanavə ndə nəfə tsa ciy, avanta kwəma gəzəkə məndiy dzəkən mbə Zliya Hyala: «Əntaa gha dzaa təkə mbə nəfə tsa gha na, wa ntsaa dzaa dzəmə ghwəmə gar dza ghəciy harkəghwa Kəristəw məɓaa?» pə gha ma. 7 Zhini əntaa gha zəzə ɓa na: «Wa ntsaa dzaa dzəghwa hiɗi gar dza ghəciy zhinikəmə Kəristəw səəkə kwa kwəlia?» pə gha ma. 8 Ma kə məndi kaa kwəma tsasliti məndi mbə zliya nanzəy: Ava vəgha gha na kwəma Hyala ndəkwə ndəkwə, mbə miy tsa gha, lə mbə nəfə tsa gha na, kə məndi. Kwəma va na sa gəzə ghəy va kaa mbəzli, nə ghəy, ɓanavəm nefer ghwəy kaa Hyala pə ghəy ngəshi. 9 10:9 1Kwər 12:3; Flp 2:11War gəzəkəvəri ma gha lə miy tsa gha tə ngwəla: «Yesəw na Ndə sləkəpə» pə gha, mbaꞌa gha zləɓati mbə nəfə tsa gha kataŋ a Hyala zhanakati mbə məti pə ghay, ta mbəlantəŋa dza Hyala. 10 Mbaꞌa pə ghwəmmə ɓanavə nefer ghwəmmə kaa Yesəwəy, ta ndammə kwal tsaa dzəghwa kwəma nzə dza Hyala. Mbaꞌa pə ghwəmmə gəzəkəvəri lə miy tsa ghwəmmə, a ghəy zləɓavə Yesəw ka Ndə sləkəŋəy, pə ghwəmmə diɓay, ta mbəlitəmmə dza Hyala. 11 10:11 9:33Sa nzanay, a məndi gəzəkə mbə Zliya Hyalaa dzəkən kwəma ci, ma kə məndiy: Ya wa ntsaa dzaa ɓanavə nəfə tsa ciy, ka dza naa hashiyəw, kə məndi. 12 10:12 3:22Mbə gəzə kwəma va kiy, tərambə ghala məndi mbə *ka Zhəwifə lə *mbəzliy kamaa ka Zhəwifəw. Ndə sləkəpə tsa kwətiŋ tsa sləkə na mbəzli gwanashi. Ya wa ntsaa har ta kəəti ghəciy, ta kəətiti dza na, ya mbə namaɓa kwəma. 13 10:13 Zhəw 3:5Tsəgha tsasliti məndi mbə zliya, ma kə məndiy: «Ya wa ntsaa har Ndə sləkəpə ta kəəti ghəciy, ta mbəliti dza Ndə sləkəpə» kə məndi.
14 Ya tsəgha na kwəma va kiy, njaa dza mbəzliy har ta kəətishi ghəci, ghəshi kə kala ɓanavə nefer shi kia? Njaa dza ghəshi ghaa ɓanavə nefer shi, ghəshi kə kala səəkəə favə gəzə kwəmaa dzəkən kia? Njaa dza ghəshiy ghaa favə kwəmaa dzəkən, ndə kə kala dzaa gəzanshia? 15 10:15 Ezay 52:7Zhini diɓa kiy, njaa ka ndə dzaa gəzanshi kwəma va kaa mbəzli, ndi kala dzaa ghwəni ndəa? Mbaꞌa kə məndi ghwənashi mbəzli ta gəzə kwəmaa dzəkən kiy, njasa tsasliti məndi va mbə zliya dza naa nza, ma kə məndiy: «Jəw vəshi mbəzli ta mbəzliy səəkə ta gəzanshi kwəma wəzə naw» kə məndi. 16 10:16 Ezay 53:1; Zhŋ 12:38Ya tsəgha nzə kiy, mbəzli gwanashi zləɓavə na Yəwən kwəma wəzə naw. Va tsəgha nə *Ezay ndə gəzə kwəma Hyala: «A Ndə sləkəŋəy, wa ntsaa zləɓa kwəma gəzanshi ghəy mbəzli kia? Ɗaŋ na ghəshiw» kə. 17 10:17 Zhŋ 17:20Ɗi na gəzə kiy, sa ka ndəə favə kwəmaa dzəkən Yesəw, ka ndəə ɓanavə nəfə tsa ci, diɓay, ka favə kwəmaa dzəkən Yesəw ndə, kala kafəy ndə ta dzaa gəzanciw.
18 10:18 Cem 19:5A na kwəma ɗəwee kiy, ə nzana kala favə gaka kwəma va ka Izərayel kataŋ shəkənaa, njaa? Tiɓaw, a ghəshi favə! Tsəgha kə məndi mbə zliya, ma kə məndiy:
A mbəzli tsəhəshi ta gəzə kwəma Hyala tə hiɗi gwaꞌa gwaꞌa.
A gəzə kwəma shi tsəhəta
ya tə pətsaa gwəramti kərakə tə hiɗi, kə məndi.
19 10:19 Nəw 32:21; Rm 11:11A na kwəma zhinee ɗəwəy, ə fəti ma ka Izərayel ghən ta kwəma va shəkənaa, njaa? Əŋ tiɓaw, ta na navay, a ghəshi fəti ghən, ə ɗi ma ghəshi zləɓa gwaꞌa tsəgha. Sa nzanay, a Məyizə, ndə gəzə kwəma Hyala niy gəzamti ghala mbəradzəta:
A kə Hyalay, kə:
«Ta kafəkə hərhə dzee kwa hwər ghwəy
nza ghwəy hərhə va hwəlfə mbəzli gəmshi ni.
Ta ɓakati nefer ghwəy dzee dzəkən
hwəlfə mbəzliy sənata ma kwəma» kə Hyala,
kə Məyizə niy ni.
20 10:20 Ezay 65:1; Rm 9:30Zhini ma kə Ezay ndə gəzə kwəma Hyala diɓa, kala hazləni ma na:
A kə Hyalay: «Ma yən, yən Hyalay,
hwəlfə mbəzliy niy səəkə maa pəlahwəra na shiy nara!
Kaa mbəzliy səəkə maa cəꞌwəhwəra
cintee ghən tsee» kə Hyala, kə Ezay.
21 10:21 Ezay 65:2Dzəghwa ma kə Hyalaa dzəkən hwəlfə ka Izərayel nashi ki na:
Yən kiy, ghala mekəshi nzee war təɗi təɗi dəvee
ta ka ꞌwə mbəzli mbə hwəlfə təravee na,
dzəghwa ghəshiy, kala ɗi ma fəti vəya,
ka zhinira ghən, kə.

- Rəm
- <
- 10
- >

10:1 10:1 9:1-3

10:2 10:2 SləniKY 22:3

10:3 10:3 1:17

10:4 10:4 Gal 3:24-25

10:5 10:5 SləniTaH 18:5; Gal 3:12

10:6 10:6-8 Nəw 30:12-14

10:9 10:9 1Kwər 12:3; Flp 2:11

10:11 10:11 9:33

10:12 10:12 3:22

10:13 10:13 Zhəw 3:5

10:15 10:15 Ezay 52:7

10:16 10:16 Ezay 53:1; Zhŋ 12:38

10:17 10:17 Zhŋ 17:20

10:18 10:18 Cem 19:5

10:19 10:19 Nəw 32:21; Rm 11:11

10:20 10:20 Ezay 65:1; Rm 9:30

10:21 10:21 Ezay 65:2

© 2005 WBT